भाजपा अध्यक्ष ने कहा कि जन संघ से भारतीय जनता पार्टी की यात्रा काफी संघर्षपूर्ण, कठिन और परिश्रम की यात्रा रही है। उन्होंने कहा कि अनेक कार्यकर्ताओं ने अपना सर्वस्व अर्पण कर दिया, कई मनीषी कार्यकर्ताओं ने पार्टी को सींचने के लिए अपना बलिदान दिया तब जाकर पार्टी का यह स्वरूप जनता के सामने आ पाया है। उन्होंने कहा कि श्री श्यामा प्रसाद मुखर्जी जी, श्री दीनदयाल उपाध्याय जी, श्री अटल बिहारी वाजपेयी जी, श्री लाल कृष्ण आडवाणी जी, श्री मुरली मनोहर जोशी जी, श्री सुंदर सिंह भंडारी जी, श्री कुशाभाऊ ठाकरे जी, राजमाता विजयाराजे सिंधिया से लेकर प्रधानमंत्री श्री नरेन्द्र मोदी तक समर्पित कार्यकर्ताओं की एक बड़ी श्रृंखला ने पार्टी के लिए अपने-आप को समर्पित कर दिया। उन्होंने कहा कि पार्टी कार्यकर्ताओं के इसी त्याग और समर्पण के बल पर 10 सदस्यों से शुरू हुई पार्टी आज 11 करोड़ से अधिक सदस्यों के साथ विश्व की सबसे बड़ी राजनीतिक पार्टी है, जिसके 1400 से अधिक विधायक, 330 से अधिक सांसद, केंद्र में पूर्ण बहुमत की मोदी सरकार और देश के 20 राज्यों में सरकारें हैं।